ΕΚΘΕΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ για τις δαπάνες του ΕΓΤΠΕ-τμήμα Εγγυήσεων - Σύστημα έγκαιρης προειδοποίησης αριθ. 6/2002

ΠΙΝΑΚΑΣ ΠΕΡΙΕΧΟΜΕΝΩΝ

1. Συνολική εξέλιξη των μηνιαίων δαπανών

2. Προσωρινή απορρόφηση πιστώσεων

3. Σχόλια

4. Συμπεράσματα

1. Συνολικη εξελιξη των μηνιαιων δαπανων

Οι πίνακες που ακολουθούν παρουσιάζουν τη συνολική εξέλιξη των μηνιαίων δαπανών σε σχέση με την προβλεπόμενη πορεία των δαπανών. Η κατάσταση αυτή αντιστοιχεί στις δαπάνες που πραγματοποιήθηκαν στα κράτη μέλη από τις 16 Οκτωβρίου 2001 έως τις 30 Απριλίου 2002.

1.1. Υποκατηγορία 1α: ΚΓΠ

>ΘΕΣΗ ΠIΝΑΚΑ>

1.2. Υποκατηγορία 1β: Αγροτική ανάπτυξη

>ΘΕΣΗ ΠIΝΑΚΑ>

2. Προσωρινή απορρόφηση πιστώσεων

>ΘΕΣΗ ΠIΝΑΚΑ>

3. ΣΧΟΛΙΑ

3.1. Εκτέλεση πιστώσεων για τον Ιούνιο 2002

Η εκτέλεση των πιστώσεων του τομέα 1 του προϋπολογισμού για τον Ιούνιο 2002 (δαπάνες των κρατών μελών από τις 16 Οκτωβρίου 2001 έως τις 30 Απριλίου 2002) ανέρχεται σε 31 209,6 εκατ. ευρώ, δηλαδή στο 70,5% των πιστώσεων. Οι δαπάνες είναι:

- 1 923,1 εκατ. ευρώ κάτω από το δείκτη για την υποκατηγορία 1α (παραδοσιακές δαπάνες του ΕΓΤΠΕ τμήμα εγγυήσεων και κτηνιατρικές δαπάνες), και

- 99,7 εκατ. ευρώ πάνω από το δείκτη για την υποκατηγορία 1β (αγροτική ανάπτυξη).

3.2. Νομισματικοί παράγοντες

Ισοτιμία δολαρίου/ευρώ

Το επίπεδο των δαπανών που αναφέρεται στο προηγούμενο σημείο 3.1 λαμβάνει υπόψη την εξέλιξη της ισοτιμίας δολαρίου/ευρώ. Για σημαντικό μέρος των επιστροφών κατά την εξαγωγή γεωργικών προϊόντων, ιδίως για τα σιτηρά και τη ζάχαρη, καθώς και στην περίπτωση ορισμένων εσωτερικών ενισχύσεων, όπως η ενίσχυση για το βαμβάκι, το επίπεδο των δαπανών εξαρτάται από την πορεία της ισοτιμίας του δολαρίου.

Σύμφωνα με τον κανονισμό του Συμβουλίου για τη δημοσιονομική πειθαρχία (κανονισμός (ΕΚ) αριθ. 2040/2000 του Συμβουλίου της 26ης Σεπτεμβρίου 2000), η διορθωτική επιστολή για τον γεωργικό προϋπολογισμό 2002 καταρτίστηκε με βάση τη μέση ισοτιμία δολαρίου κατά τους μήνες Ιούλιο, Αύγουστο και Σεπτέμβριο 2001, δηλαδή 1 ευρώ = 0,89 $. Για την περίοδο από την 1η Αυγούστου έως τις 30 Απριλίου 2002 η εκτιμώμενη μέση ισοτιμία του δολαρίου παρέμεινε περίπου στο ίδιο επίπεδο.

3.3. Αγοραίοι παράγοντες

Υποκατηγορία 1a

Για την υποκατηγορία 1α, ο γενικός ρυθμός εκτέλεσης του προϋπολογισμού υπελείφθη του επιπέδου που προβλέπεται από το δείκτη, αφορούσε δε και τις τρεις μείζονες κατηγορίες δαπανών. Συγκεκριμένα:

- για τα φυτικά προϊόντα, η υστέρηση απορρόφησης πιστώσεων ήταν κυρίως αποτέλεσμα υστέρησης δαπανών για το βαμβάκι, τα οπωροκηπευτικά και τον οίνο.

- για τα ζωικά προϊόντα, η υστέρηση εκτέλεσης υπήρξε κυρίως αποτέλεσμα χαμηλότερων δαπανών για το βόειο κρέας και το κρέας αιγοπροβάτων. και

- για τις συναφείς δαπάνες, η υστέρηση εκτέλεσης μπορεί να αποδοθεί στη χαμηλότερη δαπάνη για κτηνιατρικά και φυτοϋγειονομικά μέτρα, καθώς και λόγω γεωργονομισματικών μέτρων.

Η παρατηρούμενη συνολική απόκλιση ανέρχεται σε -1 923,1 εκατ. ευρώ, ίση προς ποσοστό -4,8% των πιστώσεων του προϋπολογισμού. Παρόλ´αυτά, η απόκλιση για ορισμένα μεμονωμένα κεφάλαια είναι σημαντικότερη και οφείλεται στους ακόλουθους λόγους:

Κεφάλαιο B1-14: Κλωστικά φυτά και μεταξοσκώληκες // Απόκλιση: -141 εκατ. ευρώ (-14,7%)

// (Δαπάνες: 673 εκατ. ευρώ)

(Δείκτης: 814 εκατ. ευρώ)

Τα αποτελέσματα υπελείφθησαν του δείκτη επειδή το πραγματικό επίπεδο των προκαταβολών της ενίσχυσης που πληρώθηκε για το βαμβάκι που μεταφέρθηκε υπό τον έλεγχο των εκκοκκιστηρίων ήταν χαμηλότερο σε σύγκριση με το ποσό των προκαταβολών που ελήφθη υπόψη για την κατάρτιση του προϋπολογισμού. Κατά την παρούσα χρονική στιγμή (τέλη Μαΐου 2002), υφίστανται αβεβαιότητες ως προς το επίπεδο της πραγματικής παραγωγής βαμβακιού και, ως εκ τούτου, είναι δύσκολο να προείπει κανείς κατά πόσο η υπόψη υστέρηση εκτέλεσης θα διατηρηθεί έως τα τέλη του οικονομικού έτους.

Κεφάλαιο B1-15: Οπωροκηπευτικά // Απόκλιση: -142 εκατ. ευρώ (-8,6%)

// (Δαπάνες: 749 εκατ. ευρώ)

(Δείκτης: 891 εκατ. ευρώ)

Η υστέρηση δαπανών μπορεί να αποδοθεί τόσο στον τομέα των νωπών όσο και στον αντίστοιχο των μεταποιημένων οπωροκηπευτικών. Για τα νωπά οπωροκηπευτικά, η υστέρηση οφείλεται κατά κύριο λόγο στις χαμηλότερες αντισταθμιστικές πληρωμές λόγω μικρότερων ποσοτήτων οπωροκηπευτικών που απεσύρθησαν από την αγορά, στις μικρότερες ποσότητες και το χαμηλότερο επίπεδο ενίσχυσης για τις μπανάνες, όπως και στη μικρότερη απορρόφηση πιστώσεων των επιχειρησιακών ταμείων για τις οργανώσεις παραγωγών. Ως προς τα μεταποιημένα οπωροκηπευτικά, η υστέρηση οφείλεται κυρίως στις καθυστερήσεις πληρωμής ενίσχυσης για τη σταφίδα στην Ελλάδα και της οικονομικής αντιστάθμισης για τη μεταποίηση εσπεριδοειδών. Αναμένεται ότι θα υστερήσει η εκτέλεση του προϋπολογισμού του παρόντος κεφαλαίου έως τα τέλη του οικονομικού έτους, κυρίως λόγω της υστέρησης δαπανών για τα οπωροκηπευτικά.

Κεφάλαιο B1-16: Οίνος // Απόκλιση: - 277 εκατ. ευρώ (-19,9%)

// (Δαπάνες: 614 εκατ. ευρώ)

(Δείκτης: 891 εκατ. ευρώ)

Η υστέρηση δαπανών σχετίζεται κατά κύριο λόγο με καθυστερήσεις στη διενέργεια διαφόρων ειδών εγκεκριμένης απόσταξης στα οικεία κράτη μέλη. Αν αυτά τα κράτη μέλη χρησιμοποιήσουν το μέγιστο του επιτρεπόμενου χρόνου, στο πλαίσιο του μέτρου έκτακτης απόσταξης, για την απόσταξη των εγκεκριμένων ποσοτήτων οίνου, τότε θα υστερήσει η εκτέλεση του προϋπολογισμού του παρόντος κεφαλαίου έως τα τέλη του οικονομικού έτους.

Κεφάλαιο B1-17: Καπνός // Απόκλιση: -86 εκατ. ευρώ (-8,7%)

// (Δαπάνες: 708 εκατ. ευρώ)

(Δείκτης: 794 εκατ. ευρώ)

Η υστέρηση δαπανών σχετίζεται κατά κύριο λόγο με καθυστερήσεις στην πληρωμή πριμοδοτήσεων στην Ελλάδα και στην Ισπανία, σε σύγκριση με το δείκτη. Ωστόσο, με βάση τις διαθέσιμες πληροφορίες, αναμένεται ότι ο προϋπολογισμός θα εκτελεστεί όπως είχε προβλεφθεί.

Κεφάλαιο B1-21: Βόειο κρέας // Απόκλιση: -541 εκατ. ευρώ (-6,7%)

// (Δαπάνες: 4 573 εκατ. ευρώ)

(Δείκτης: 5 114 εκατ. ευρώ)

Όπως έχει ήδη αναφερθεί, η υστέρηση αυτή δαπανών μπορεί να αποδοθεί κατά κύριο λόγο στις καθυστερήσεις πληρωμών του ειδικού συστήματος αγορών και στα κατ'εξαίρεση μέτρα για το ΗΒ. Επιπλέον, σημειώθηκε πολύ μικρότερης έκτασης προσφυγή στην αγορά βοείου κρέατος με παρέμβαση, από το επίπεδο που αναμενόταν όταν καταρτίστηκε ο προϋπολογισμός, με συνέπεια τοιουτοτρόπως χαμηλότερο, απ´ότι θα είχε αλλιώς πραγματοποιηθεί, τεχνικό, χρηματικό και άλλου είδους κόστος.

Κατά συνέπεια, η Επιτροπή εκτιμά ότι μπορεί να αναμένεται σημαντική εξοικονόμηση χρημάτων έως τα τέλη του έτους για το κεφάλαιο αυτό του προϋπολογισμού.

Κεφάλαιο B1-22: Κρέας αιγοπροβάτων // Απόκλιση: -125 εκατ. ευρώ (-18,6%)

// (Δαπάνες: 490 εκατ. ευρώ)

(Δείκτης: 615 εκατ. ευρώ)

Όπως έχει ήδη αναφερθεί, η υστέρηση αυτή δαπανών μπορεί να αποδοθεί κατά κύριο λόγο στο γεγονός ότι τα υψηλότερα από τα προβλεπόμενα επίπεδα αγοραίων τιμών για το κρέας αιγοπροβάτων οδήγησαν στον καθορισμό πριμοδότησης προβατίνας/αίγας σε επίπεδο χαμηλότερο από εκείνο που προβλέφθηκε τον καιρό που καταρτίστηκε ο προϋπολογισμός. Επιπλέον, κατά την παρούσα χρονική στιγμή, ένα μέρος της υστέρησης δαπανών μπορεί να αποδοθεί στις καθυστερήσεις πληρωμής της συμπληρωματικής πριμοδότησης για τις ορεινές και τις μειονεκτικές περιοχές, εκ μέρους της Ιταλίας. Κατά συνέπεια, η Επιτροπή εκτιμά ότι μπορεί να αναμένονται οικονομίες περίπου 100 εκατ. ευρώ έως τα τέλη του έτους για το κεφάλαιο αυτό του προϋπολογισμού.

Κεφάλαιο B1-33: Κτηνιατρικά και φυτοϋγειονομικά μέτρα // Απόκλιση: -328 εκατ. ευρώ (-57,6%)

// (Δαπάνες : 2 εκατ. ευρώ)

(Δείκτης : 330 εκατ. ευρώ)

Η παρατηρούμενη υστέρηση εκτέλεσης οφείλεται στους νέους λογιστικούς κανόνες, που ισχύουν από την 1.1.2002, με τους οποίους απαιτείται η μεμονωμένη καταχώρηση των πιστώσεων αναλήψεων υποχρεώσεων ανά νόσο, για έκαστο κράτος μέλος. Λόγω των διατάξεων αυτών χρειάζεται η γνωστοποίηση, προς τις αρμόδιες υπηρεσίες της Επιτροπής, ενός αριθμού τραπεζικού λογαριασμού, πράγμα που δεν έχουν ακόμη πράξει ορισμένα κράτη μέλη. Ως εκ τούτου, με βάση τους κανόνες του νέου λογιστικού συστήματος, δεν μπορούν να αναληφθούν οι σχετικές πιστώσεις με συνέπεια, τοιουτοτρόπως, την παρατηρούμενη προσωρινή υστέρηση εκτέλεσης.

Κεφάλαιο B1-39 : Άλλα μέτρα // Απόκλιση: - 43 εκατ. ευρώ (-16,4%)

// (Δαπάνες: 129 εκατ. ευρώ)

(Δείκτης: 172 εκατ. ευρώ)

Το Ηνωμένο Βασίλειο αποφάσισε να μη ζητήσει ένα τμήμα των γεωργονομισματικών ενισχύσεων με σκοπό την αποζημίωση των κτηνοτρόφων βοοειδών, προβάτων και γαλακτοκομικής παραγωγής οι οποίοι πλήττονται από το υψηλό επίπεδο της λίρας έναντι του ευρώ. Ως εκ τούτου, η Επιτροπή εκτιμά ότι μπορεί να αναμένονται οικονομίες περίπου 64 εκατ. ευρώ έως τα τέλη του έτους για το κεφάλαιο αυτό του προϋπολογισμού.

Υποκατηγορία 1β

Κεφάλαιο B1-40: Αγροτική ανάπτυξη // Απόκλιση: -100 εκατ. ευρώ (-2,2%)

// (Δαπάνες: 1 122 εκατ. ευρώ)

(Δείκτης: 1 222 εκατ. ευρώ)

Η διαφορά σε σύγκριση με το δείκτη είναι ελάχιστη. Η Επιτροπή θεωρεί ότι η εκτέλεση του προϋπολογισμού για την αγροτική ανάπτυξη θα κινηθεί όπως προβλεπόταν όταν καταρτίστηκε ο προϋπολογισμός.

4. ΣΥΜΠΕΡΑΣΜΑΤΑ

Εκτέλεση των πιστώσεων τον Ιούνιο 2002

Η απορρόφηση των πιστώσεων για τον Ιούνιο 2002 (δαπάνες των κρατών μελών από τις 16 Οκτωβρίου 2001 έως τις 30 Απριλίου 2002) ανέρχεται σε 31 209,6 εκατ. ευρώ, δηλαδή στο 70,5% των πιστώσεων. Οι δαπάνες διαμορφώνονται σε 1 923,1 εκατ. ευρώ κάτω από το δείκτη για την υποκατηγορία 1α, και σε 99,7 εκατ. ευρώ κάτω από το δείκτη για την υποκατηγορία 1β.

Η συνολική διαφορά μεταξύ των πραγματικών δαπανών και του δείκτη για την υποκατηγορία 1β είναι αμελητέα. Ωστόσο, η διαφορά αυτή για την υποκατηγορία 1α είναι σημαντική. Για ορισμένα κεφάλαια του προϋπολογισμού (οπωροκηπευτικά, βόειο κρέας, κρέας αιγοπροβάτων και γεωργονομισματικά μέτρα) αναμένεται ότι η υστέρηση αυτή εκτέλεσης θα επιβεβαιωθεί έως τα τέλη του έτους, συνεπαγόμενη τοιουτοτρόπως σοβαρή υστέρηση δαπανών του προϋπολογισμού 2002, εκτιμώμενη σε άνω του 1 δις.